b'\n_START_ARTICLE_\nRenault 20 ja 30\n_START_PARAGRAPH_\nRenault 20 ja Renault 30 olivat Renault\xe2\x80\x99n vuosina 1975\xe2\x80\x931984 valmistamia edustusautoja, jotka korvasivat suositun Renault 16:n. Ne olivat aikansa ylellisimm\xc3\xa4t ja kalleimmat Renaultit, ja pitk\xc3\xa4lti identtiset; 30 oli kalliimpi ja siin\xc3\xa4 oli suuremmat moottorit. Autot erottaa helposti erilaisista etuvaloistaan \xe2\x80\x93 Renault 20:ss\xc3\xa4 on kaksi kulmikasta umpiota, kun taas Renault 30:ss\xc3\xa4 on nelj\xc3\xa4 py\xc3\xb6re\xc3\xa4\xc3\xa4 umpiota. Yli 622\xc2\xa0000 R20 ja R30-mallia valmistettiin Sandouvillessa, Le Havressa, Ranskassa. Vuonna 1984 mallit korvasi Renault 25.\n_START_SECTION_\nRenault 30\n_START_PARAGRAPH_\nRenault 30:n moottori oli Renault\xe2\x80\x99n, Peugeot\xe2\x80\x99n ja Volvon yhdess\xc3\xa4 suunnittelema 2,7-litrainen V6 nimelt\xc3\xa4 PRV, jossa ei kuitenkaan k\xc3\xa4ytetty suoraruiskutusta kuten Volvon 200-sarjassa. Edustusk\xc3\xa4ytt\xc3\xb6\xc3\xb6n suunnattu 30 varustettiin pienempien Renault-mallien tapaan hatchback-takaluukulla. Se oli my\xc3\xb6s luokassaan poikkeuksellisen kevyt, omapainoltaan 1\xc2\xa0320 kiloa.'